Hajnóczy Péter a Magyar Népköztársaság Művészeti Alapjának
Hajnóczy Péter, kérelem, HP00263
Péter Hajnóczy, application, HP00263
Tisztelt Vezetőség! Kérelemmel fordulok a T. Vezetőséghez, hogy a Magyar Népköztársaság Művészeti Alapja Irodalmi Szakosztályának tagja lehessek. 1975-ben önálló elbeszéléskötetem jelent meg (A fűtő); szociográfiai és szépirodalmi írásaim a Valóság, az Új Írás, a Palócföld, a Magyar Nemzet stb. hasábjain jelentek meg. Második elbeszéléskötetem "M" címmel a Szépirodalmi Könyvkiadó Gondozásában jelenik meg 1977-ben, a kötet jelenleg nyomdában van. Dolgozom a Rádiónak, a Televíziónak, és a Filmgyárnak. Ez év júliusában megkaptam a Móricz Zsigmond ösztöndíjat. Indokaim figyelembe vételével kérem a T. Vezetőséget, hogy az Irodalmi Szakosztály tagjai közé felvegyenek. Tisztelettel[,] Hajnóczy Péter 2045 Törökbálint, Petőfi utca 20. 1976. november 4.
T. Igazgatóság! 1975-ben jelent meg a Szépirodalmi Könyvkiadó gondozásában A Fűtő [!] c. novelláskötetem; a kiadó folyó évben 1977-ben megjelenő újabb kötetre szerződést kötött velem. A Budapest Filmvállalat a megjelent kötet címadó novellája alapján forgatókönyv megírásával bízott meg. Kérem a T. Igazgatóság támogatását, hogy az Irodalmi Szakosztály tagjai közé felvételt nyerhessek. Címem: Hajnóczy Péter[,] Törökbálint, Petőfi Sándor u. 25. Tisztelettel:
Hajnóczy Péter két példány gépiratos levele, melyekben felvételét kéri a Magyar Népköztársaság Művészeti Alapja Irodalmi Szakosztályába. A két, darabonként egy oldal terjedelmű példány szövege eltérő, valamint különböző írógéppel írták őket. A datált példány (1976. november 4.) felső margójának jobb oldalán kék tollal írt autográf bejegyzések olvashatók. Boríték nem maradt fenn egyik példányhoz sem.
A Szegedi Hajnóczy Péter Hagyatékgondozó Műhely nem látta el önálló jelzettel a dokumentumokat.